ธ.ก.ส.ตั้งเป้าปี 2562 Go Green หนุนยุทธศาสตร์การพัฒนาเกษตรยั่งยืน เพิ่มช่องทางการตลาดให้เกษตรกร
ธ.ก.ส.ตั้งเป้าปี 2562 Go Green หนุนยุทธศาสตร์การพัฒนาเกษตรยั่งยืน หวังปฏิรูปภาคการเกษตร เพิ่มช่องทางการตลาดให้เกษตรกรนายอภิรมย์ สุขประเสริฐ ผู้จัดการธนาคารเพื่อการเกษตรและสหกรณ์การ เกษตร (ธ.ก.ส.) กล่าวว่า ยุทธศาสตร์การดำเนินงานในปี 2562 จะเน้นการขับเคลื่อนสู่องค์กรสีเขียว Go Green ควบคู่กับแนวทางการปฏิรูปภาคการเกษตรไทย คือปรับการผลิตโดยใช้เทคโนโลยีและนวัตกรรมการเกษตรเพื่อลดต้นทุน ปร้บเปลี่ยนการผลิตให้สอดคล้องกับสภาพพื้นที่และตรงกับความต้องการของตลาด โดยจะต่อยอดชุมชนต้นแบบเศรษฐกิจพอเพียง ที่ต้องการผลิตอาหารปลอดภัย จำนวน 315 ชุมชน จากทั้งสิน 9,600 ชุมชน ให้มีการผลิตที่ได้มาตรฐานที่ชัดเจน อาทิ มาตรฐานการปฏิบัติทางการเกษตรที่ดี (GAP) เป้าหมายเกษตรกร 2,000 ราย 200 ชุมชน มาตรฐานการตรวจรับรองคุณภาพแบบมีส่วนร่วมของชุมชน(PGS) เป้าหมายเกษตรกร 1,500 ราย 150 ชุมชน และมาตรฐานเกษตรอินทรีย์ไทย (Organic Thailand) เป้าหมายเกษตรกร 500 ราย 50 ชุมชน ทั้งนี้ ธ.ก.ส.จะขับเคลื่อนโครงการอาหารปลอดภัย จากผู้ผลิตถึงผู้บริโภค โดยสร้างจิตสำนึกให้เกษตรกร ด้วยโครงการ “สร้างความเข้มแข็งระดับครัวเรือน” (โครงการ 459 ) ซึ่งเป็นการพัฒนาและน้อมนำหลักปรัชญาของเศรษฐกิจพอเพียงมาปรับใช้เพื่อให้มีอาหารปลอดภัยไว้กิน เป็นการลดค่าใช้จ่ายในครัวเรือน และนำผลผลิตที่เหลือบริโภคนำไปจำหน่ายเพื่อสร้างรายได้ โดย ธ.ก.ส.ได้เริ่มโครงการนี้แล้วใน 9 จังหวัดภาคเหนือตอนล่างซึ่งมีบางส่วนได้นำผลผลิตไปจำหน่ายในห้างสรรพสินค้าขนาดใหญ่(Modern Trade) พร้อมกันนี้ ธ.ก.ส.ยังส่งเสริมให้เกษตรกรได้ตระหนักถึงการผลิตอาหารปลอดภัย โดยจะทำงานร่วมกับ อ.ส.ม. ในการตรวจสารพิษในร่างกายของเกษตรกรและตรวจสารตกค้างในผลผลิตเพื่อสร้างความมั่นใจให้เกิดขึ้นกับผู้ผลิตคือเกษตรกรเองและตัวผู้บริโภคอีกด้วย